KIRJALLINEN KYSYMYS P-2334/01 esittäjä(t): Antonios Trakatellis (PPE-DE) neuvostolle. EY:n virkamiehiin sovellettavia henkilöstösääntöjä koskeva asetus: tasa-arvoisuuden ja vapaan asettautumisen periaatteen loukkaaminen sekä asettautumista koskevien eläkesäännösten rikkominen.



Virallinen lehti nro 081 E , 04/04/2002 s. 0153 - 0154



KIRJALLINEN KYSYMYS P-2334/01 esittäjä(t): Antonios Trakatellis (PPE-DE) neuvostolle (26. heinäkuuta 2001) Aihe: EY:n virkamiehiin sovellettavia henkilöstösääntöjä koskeva asetus: tasa-arvoisuuden ja vapaan asettautumisen periaatteen loukkaaminen sekä asettautumista koskevien eläkesäännösten rikkominen Euroopan yhteisöjen virkamiehiin sovellettavien henkilöstösääntöjen 83 artiklan 2 kohdassa ja näiden yhteisöjen muuta henkilöstöä koskevien palvelussuhteen ehtojen vastaavassa artiklassa määritellään kaikille virkamiehille eläkemaksun määräksi 8,25 prosenttia asianomaisen peruspalkasta ottamatta huomioon 64 artiklassa säädettyjä korjauskertoimia. Yhtenäisen maksun vahvistamisesta huolimatta kyseisen asetuksen 82 artiklan 1 kohdassa säädetään, että myönnetyn eläkkeen suuruuden perusteena käytetään ainoastaan palveluksesta poistuvan virkamiehen ilmoittamaa asuinmaata, jossa hän aikoo oleskella eläkkeen myöntämisen jälkeen, ja paikallista elintasoa. Edellä mainitut seikat huomioon ottaen kysyn neuvostolta seuraavaa: - Mihin toimiin neuvosto aikoo ryhtyä tasa-arvoisuuden perusperiaatteen loukkaamisen suhteen, koska periaatetta sovellettaessa jokaisen samaa eläkemaksua maksavan virkamiehen tulee nauttia samoista eläke-eduista, sekä vapaan asettautumisen periaatteen suhteen, joka mahdollistaa asettautumisen minkä tahansa jäsenvaltion alueelle korjauskertoimien määrittämisen ansiosta? - Mitä neuvosto aikoo tehdä korjatakseen tapaukset, joissa virkamiehet rikkovat eläkesäännöksiä valitsemalla kuvitellun asuinpaikan nauttiakseen suurempaa eläkettä ilman että korjauskertoimien soveltamista koskevat todelliset ehdot täyttyvät? - Aikooko neuvosto pyytää ehdotusta henkilöstösääntöjen muuttamiseksi ja peruuttaa korjauskertoimia koskevat epäoikeudenmukaiset säännökset, jotta samoja eläkemaksuja maksavat virkamiehet nauttisivat samaa eläkettä? Vastaus (29. marraskuuta 2001) Neuvosto muistuttaa kysyjää siitä, että Euroopan yhteisön perustamissopimuksen 283 artiklan mukaisesti neuvosto vahvistaa määräenemmistöllä komission ehdotuksesta ja kuultuaan niitä muita toimielimiä, joita asia koskee, Euroopan yhteisöjen virkamiehiin sovellettavat henkilöstösäännöt ja yhteisön muuta henkilöstöä koskevat palvelussuhteen ehdot. Virkamiesten palkkausta ja sosiaalisia etuja käsitellään henkilöstösääntöjen V osastossa. Pysyvien edustajien komitea hyväksyi 29. kesäkuuta 2001 henkilöstösääntötyöryhmän laatiman selvityksen(1) komission uudistamisesta. Selvityksessä todetaan muun muassa, että Työryhmä panee tyytyväisenä merkille komission toiveen, että hintapariteettien soveltamista eläkkeisiin tarkistettaisiin, sekä sen pyrkimyksen saada järjestelmässä aikaan muita säästöjä: muutokset työkyvyttömyysjärjestelmään, perhe-eläke, eläkeoikeuksien hyvittäminen, järjestelmä eläkkeiden painottamiseksi. Neuvosto jatkaa kysymyksen käsittelyä henkilöstöresurssipolitiikan laajamittaisen uudistamisen yhteydessä ja erityisesti komissio niiden virallisten ehdotusten pohjalta, jotka komission kuuluu toimittaa. (1) Asiak. 9954/01 STAT 29 FIN 187 + ADD 1.